title: 2010/465/UE: Decizia Consiliului și a reprezentanților guvernelor statelor membre ale Uniunii Europene, reuniți în cadrul Consiliului din 24 iunie 2010 privind semnarea și aplicarea cu titlu provizoriu a Protocolului de modificare a Acordului privind transportul aerian între Statele Unite ale Americii, pe de o parte, și Comunitatea Europeană și statele sale membre, pe de altă parte

text:
               25.8.2010

               RO

               Jurnalul Oficial al Uniunii Europene

               L 223/1

         DECIZIA CONSILIULUI ȘI A REPREZENTANȚILOR GUVERNELOR STATELOR MEMBRE ALE UNIUNII EUROPENE, REUNIȚI ÎN CADRUL CONSILIULUI
   din 24 iunie 2010
   privind semnarea și aplicarea cu titlu provizoriu a Protocolului de modificare a Acordului privind transportul aerian între Statele Unite ale Americii, pe de o parte, și Comunitatea Europeană și statele sale membre, pe de altă parte
   (2010/465/UE)
   CONSILIUL UNIUNII EUROPENE ȘI REPREZENTANȚII GUVERNELOR STATELOR MEMBRE, REUNIȚI ÎN CADRUL CONSILIULUI,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (5) și alineatul (8) primul paragraf,
   având în vedere propunerea Comisiei Europene,
   întrucât:

               (1)

               Acordul privind transportul aerian dintre Statele Unite ale Americii, pe de o parte, și Comunitatea Europeană și statele sale membre, pe de altă parte, semnat la 25 și 30 aprilie 2007 (denumit în continuare „acordul”) include obligația ambelor părți de a iniția o a doua etapă de negocieri.

               (2)

               Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și i-a succedat acesteia.

               (3)

               Comisia a negociat, în numele Uniunii și al statelor membre, un protocol de modificare a acordului (denumit în continuare „protocolul”), în conformitate cu articolul 21 din acordul menționat.

               (4)

               Protocolul a fost parafat la 25 martie 2010.

               (5)

               Protocolul este în deplină concordanță cu legislația Uniunii, în special cu schema UE de comercializare a certificatelor de emisii.

               (6)

               Protocolul negociat de Comisie ar trebui semnat și aplicat cu titlu provizoriu de către Uniune și statele membre, în măsura permisă de legislația internă, sub rezerva eventualei sale încheieri la o dată ulterioară.

               (7)

               Este necesar să se stabilească dispoziții procedurale pentru a se decide, dacă este cazul, modalitatea de întrerupere a aplicării cu titlu provizoriu a protocolului și de luare a unor măsuri în temeiul articolului 21 alineatul (5) din acord, astfel cum a fost modificat prin protocol. De asemenea, este necesar să se stabilească dispoziții procedurale pentru suspendarea recunoașterii reciproce a constatărilor în temeiul legii privind capacitatea și naționalitatea companiilor aeriene în temeiul articolului 6a alineatul (2) din acord, astfel cum a fost modificat prin protocol, și pentru punerea în aplicare a anumitor dispoziții ale acordului, inclusiv a celor privind mediul în temeiul articolului 15 alineatul (5) din acord, astfel cum a fost modificat prin protocol,

         ADOPTĂ PREZENTA DECIZIE:
   Articolul 1
   Semnarea și aplicarea cu titlu provizoriu
   (1)   Prin prezenta decizie, se aprobă, în numele Uniunii, semnarea Protocolului de modificare a Acordului privind transportul aerian între Statele Unite ale Americii, pe de o parte, și Comunitatea Europeană și statele membre ale acesteia, pe de altă parte (denumit în continuare „protocolul”), sub rezerva încheierii protocolului respectiv.
   Textul protocolului se anexează la prezenta decizie.
   (2)   Prin prezenta decizie, președintele Consiliului este autorizat să desemneze persoana (persoanele) împuternicită (împuternicite) să semneze protocolul în numele Uniunii, sub rezerva încheierii acestuia.
   (3)   Până la intrarea sa în vigoare, protocolul este aplicat cu titlu provizoriu de către Uniune și statele sale membre, în măsura permisă de legislația internă, începând de la data semnării.
   (4)   Decizia de a întrerupe aplicarea cu titlu provizoriu a protocolului și de a notifica acest lucru Statelor Unite ale Americii, în conformitate cu articolul 9 alineatul (2) din protocol, precum și decizia de a retrage o astfel de notificare se adoptă de către Consiliu, în numele Uniunii și al statelor membre, hotărând în unanimitate, în conformitate cu dispozițiile relevante din tratat.
   Articolul 2
   Suspendarea recunoașterii reciproce
   Decizia de a suspenda recunoașterea reciprocă a constatărilor în temeiul legii privind capacitatea și naționalitatea companiilor aeriene și de a notifica acest lucru Statelor Unite, în conformitate cu articolul 6a alineatul (2) din acord, astfel cum a fost modificat prin protocol, se adoptă de către Consiliu, în numele Uniunii și al statelor membre, hotărând în unanimitate, în conformitate cu dispozițiile relevante din tratat.
   Articolul 3
   Comitetul mixt
   (1)   Uniunea și statele membre sunt reprezentate în cadrul comitetului mixt, instituit în temeiul articolului 18 din acord, astfel cum a fost modificat prin protocol, de către reprezentanții Comisiei și ai statelor membre.
   (2)   În ceea ce privește aspectele care intră în sfera de competență exclusivă a Uniunii și care nu necesită adoptarea unei decizii care produce efecte juridice, poziția Uniunii și a statelor sale membre în cadrul comitetului mixt este adoptată de către Comisie și notificată în prealabil Consiliului și statelor membre.
   (3)   Pentru deciziile privind aspectele care intră în sfera de competență a Uniunii, poziția Uniunii și a statelor membre ale acesteia în cadrul comitetului mixt este adoptată de către Consiliu, hotărând cu majoritate calificată, la propunerea Comisiei, cu excepția cazului în care procedurile de votare aplicabile, stabilite în tratat, prevăd altceva.
   (4)   Pentru deciziile privind aspectele care intră în sfera de competență a statelor membre, poziția Uniunii și a statelor membre ale acesteia în cadrul comitetului mixt este adoptată de Consiliu, hotărând în unanimitate, la propunerea Comisiei sau a oricărui stat membru, cu excepția cazului în care un stat membru informează Secretariatul General al Consiliului, în termen de o lună de la adoptarea poziției respective, că poate accepta decizia care urmează să fie luată de către comitetul mixt numai cu acordul organelor sale legislative, în principal ca urmare a unei rezerve de examinare parlamentară.
   (5)   Poziția Uniunii și a statelor membre în cadrul comitetului mixt este prezentată de către Comisie, cu excepția aspectelor care intră în sfera de competență exclusivă a statelor membre, caz în care poziția este prezentată de Președinția Consiliului sau, dacă Consiliul decide în acest sens, de către Comisie.
   Articolul 4
   Decizii luate în conformitate cu articolul 21 alineatul (5) din acord
   Decizia de a nu permite companiilor aeriene ale celeilalte părți să opereze pe frecvențe suplimentare sau să pătrundă pe piețe noi în temeiul acordului și de a notifica acest fapt Statelor Unite ale Americii, sau de a conveni asupra suspendării unei astfel de decizii, luate în conformitate cu articolul 21 alineatul (5) din acord, astfel cum a fost modificat prin protocol, se adoptă de către Consiliu, în numele Uniunii și al statelor membre, hotărând în unanimitate, în conformitate cu dispozițiile relevante din tratat.
   Articolul 5
   Informarea Comisiei
   Statele membre informează de îndată Comisia cu privire la orice cerere sau notificare făcută sau primită de acestea în temeiul articolului 15 din acord, astfel cum a fost modificat prin protocol.

      Adoptată la Luxemburg, 24 iunie 2010.

            Pentru Consiliu

            Președintele

         J. BLANCO LÓPEZ

      PROTOCOL
      de modificare a Acordului privind transportul aerian între Statele Unite ale Americii și Comunitatea Europeană și statele membre ale acesteia, semnat la 25 și 30 aprilie 2007
      STATELE UNITE ALE AMERICII (denumite în continuare „Statele Unite”),
      pe de o parte, și
      REGATUL BELGIEI,
      REPUBLICA BULGARIA,
      REPUBLICA CEHĂ,
      REGATUL DANEMARCEI,
      REPUBLICA FEDERALĂ GERMANIA,
      REPUBLICA ESTONIA,
      IRLANDA,
      REPUBLICA ELENĂ,
      REGATUL SPANIEI,
      REPUBLICA FRANCEZĂ,
      REPUBLICA ITALIANĂ,
      REPUBLICA CIPRU,
      REPUBLICA LETONIA,
      REPUBLICA LITUANIA,
      MARELE DUCAT AL LUXEMBURGULUI,
      REPUBLICA UNGARĂ,
      MALTA,
      REGATUL ȚĂRILOR DE JOS,
      REPUBLICA AUSTRIA,
      REPUBLICA POLONĂ,
      REPUBLICA PORTUGHEZĂ,
      ROMÂNIA,
      REPUBLICA SLOVENIA,
      REPUBLICA SLOVACĂ,
      REPUBLICA FINLANDA,
      REGATUL SUEDIEI,
      REGATUL UNIT AL MARII BRITANII ȘI IRLANDEI DE NORD,
      fiind părți la Tratatul privind Uniunea Europeană și la Tratatul privind funcționarea Uniunii Europene și state membre ale Uniunii Europene (denumite în cele ce urmează „statele membre”),
      și UNIUNEA EUROPEANĂ,
      pe de altă parte,
      INTENȚIONÂND să dezvolte cadrul stabilit prin Acordul privind transportul aerian între Statele Unite ale Americii și Comunitatea Europeană și statele sale membre, semnat la 25 și 30 aprilie 2007 (denumit în continuare „acordul”), cu obiectivul de a deschide accesul la piețe și de a optimiza beneficiile consumatorilor, ale companiilor aeriene, ale angajaților și ale comunităților de ambele părți ale Atlanticului;
      ÎNDEPLININDU-ȘI mandatul prevăzut la articolul 21 din acord de a negocia cu promptitudine un acord în a doua etapă, care să aducă progrese în sensul îndeplinirii acestui obiectiv;
      RECUNOSCÂND că Uniunea Europeană a înlocuit Comunitatea Europeană și i-a succedat acesteia în urma intrării în vigoare, la 1 decembrie 2009, a Tratatului de la Lisabona de modificare a Tratatului privind Uniunea Europeană și a Tratatului de instituire a Comunității Europene și că, de la acea dată, toate drepturile și obligațiile Comunității Europene, precum și toate referirile la aceasta din cadrul acordului se aplică Uniunii Europene,
      CONVIN SĂ MODIFICE ACORDUL DUPĂ CUM URMEAZĂ:
      Articolul 1
      Definiții
      Articolul 1 din acord se modifică după cum urmează:

                  1.

                  După alineatul (2), se introduce următoarea definiție:
                  „(2a)   «constatarea naționalității» înseamnă constatarea că un transportator aerian care propune furnizarea de servicii în temeiul prezentului acord îndeplinește cerințele articolului 4 cu privire la proprietatea, controlul efectiv și sediul principal ale acestuia;”.

                  2.

                  După alineatul (3), se introduce următoarea definiție:
                  „(3a)   «constatarea capacității» înseamnă constatarea că un transportator aerian care propune furnizarea de servicii în temeiul prezentului acord are capacitate financiară suficientă și expertiză managerială corespunzătoare pentru furnizarea serviciilor respective și este dispus să respecte actele cu putere de lege, actele administrative și cerințele care reglementează furnizarea acestor servicii;”.

            Articolul 2
      Recunoașterea reciprocă a constatărilor în temeiul legii referitoare la capacitatea și naționalitatea companiilor aeriene
      După articolul 6, se inserează un nou articol 6a, după cum urmează:

         „Articolul 6a
         Recunoașterea reciprocă a constatărilor în temeiul legii referitoare la capacitatea și naționalitatea companiilor aeriene
         (1)   La primirea unei cereri pentru obținerea autorizației de operare de la un transportator aerian al uneia dintre părți, în temeiul articolului 4, autoritățile aeronautice ale celeilalte părți recunosc orice constatare în temeiul legii referitoare la capacitate și/sau la naționalitate făcută de autoritățile aeronautice ale primei părți cu privire la transportatorul aerian în cauză ca și cum constatarea respectivă ar fi fost făcută de propriile sale autorități aeronautice și nu solicită informații suplimentare în acest sens, cu excepția situațiilor menționate la litera (a) de mai jos:

                     (a)

                     în cazul în care, după primirea unei cereri pentru obținerea unei autorizații de operare din partea unui transportator aerian sau după acordarea unei astfel de autorizații, autoritățile aeronautice ale părții care primește cererea au un motiv întemeiat să creadă că, în ciuda constatării făcute de autoritățile aeronautice ale celeilalte părți, nu au fost respectate condițiile prevăzute la articolul 4 din prezentul acord pentru acordarea autorizațiilor sau permiselor corespunzătoare, acestea informează de îndată autoritățile respective, justificându-și în mod corespunzător alegațiile. În această situație, fiecare dintre părți poate solicita consultări, la care ar trebui să participe și reprezentanți ai autorităților aeronautice relevante, și/sau informații suplimentare cu privire la situația în cauză; aceste solicitări trebuie satisfăcute cât de curând posibil. Dacă situația rămâne nesoluționată, oricare dintre părți poate sesiza Comitetul mixt cu privire la această situație;

                     (b)

                     prezentul articol nu se aplică constatărilor în temeiul legii referitoare la certificatele sau licențele de siguranță, la măsurile de securitate sau la asigurări.

               (2)   Fiecare parte informează cealaltă parte în prealabil, dacă este posibil, sau ulterior, dar cât mai curând posibil, prin intermediul Comitetului mixt, cu privire la orice modificare substanțială a criteriilor pe care le aplică atunci când face constatările menționate la alineatul (1). În cazul în care partea care primește cererea solicită consultări cu privire la modificările respective, consultările se desfășoară în cadrul Comitetului mixt în termen de 30 de zile de la data cererii, cu excepția cazului în care părțile hotărăsc altfel. Dacă, în urma acestor consultări, partea care a primit cererea consideră că criteriile revizuite ale celeilalte părți nu sunt satisfăcătoare pentru recunoașterea reciprocă a constatărilor în temeiul legii, partea care a primit cererea poate notifica celeilalte părți suspendarea aplicării alineatului (1). Suspendarea poate fi revocată în orice moment de către partea care a primit cererea. Comitetul mixt este informat în consecință.”

      Articolul 3
      Mediul
      Articolul 15 din acord se elimină integral și se înlocuiește cu următorul text:

         „Articolul 15
         Mediul
         (1)   Părțile recunosc importanța protejării mediului în contextul dezvoltării și punerii în aplicare a politicii aeronautice internaționale, prin evaluarea atentă a raportului dintre costurile și beneficiile măsurilor de protecție a mediului în procesul de elaborare a politicii respective și, dacă este cazul, prin propunerea de comun acord a unor soluții globale eficiente. Prin urmare, părțile intenționează să conlucreze pentru a limita sau a reduce, în mod rezonabil din punct de vedere economic, impactul aviației internaționale asupra mediului.
         (2)   Atunci când o parte analizează măsuri propuse de mediu la nivel regional, național sau local, aceasta ar trebui să estimeze posibilele efecte negative asupra exercitării drepturilor prevăzute în prezentul acord și, dacă măsurile respective sunt adoptate, ar trebui să ia măsuri adecvate pentru a atenua orice astfel de efecte negative. La cererea uneia dintre părți, cealaltă parte furnizează o descriere a măsurilor de evaluare și de atenuare.
         (3)   În cazul adoptării unor măsuri de protecție a mediului, trebuie respectate standardele de protecție a mediului în aviație adoptate de Organizația Aviației Civile Internaționale în anexele la convenție, în afara cazurilor în care au fost făcute notificări privind diferențe față de aceste norme. Părțile aplică orice măsură de protecție a mediului care influențează serviciile aeriene prevăzute în prezentul acord, în conformitate cu articolul 2 și cu articolul 3 alineatul (4) din prezentul acord.
         (4)   Părțile reiterează angajamentul statelor membre și al Statelor Unite de a aplica principiul abordării echilibrate.
         (5)   Următoarele dispoziții se aplică în cazul impunerii de noi restricții obligatorii de operare referitoare la zgomot pe aeroporturile cu mai mult de 50 000 de mișcări de aeronave civile subsonice cu reacție pe an calendaristic:

                     (a)

                     autoritățile competente ale unei părți oferă părților interesate posibilitatea ca opiniile lor să fie luate în considerare în cadrul procesului decizional;

                     (b)

                     introducerea oricărei noi restricții de operare de către una dintre părți se comunică celeilalte părți cu cel puțin 150 de zile înainte de intrarea în vigoare a restricției respective. La cererea celeilalte părți, acesteia i se va pune neîntârziat la dispoziție un raport scris în care se precizează motivele pentru care a fost introdusă restricția de operare, obiectivul de mediu stabilit pentru aeroportul respectiv și măsurile avute în vedere pentru îndeplinirea acestuia. Raportul include de asemenea evaluarea relevantă a costurilor și beneficiilor probabile aferente diverselor măsuri avute în vedere;

                     (c)

                     restricțiile de operare nu trebuie să fie: (i) discriminatorii, (ii) mai restrictive decât este necesar pentru atingerea obiectivului de mediu stabilit pentru un anumit aeroport și (iii) arbitrare.

               (6)   Părțile acceptă și încurajează schimbul de informații și dialogul periodic între experți, în special prin canalele de comunicare existente, cu scopul de a consolida cooperarea, în conformitate cu actele cu putere de lege și actele administrative aplicabile, cu privire la reducerea impactului aviației internaționale asupra mediului și la soluțiile de atenuare, inclusiv:

                     (a)

                     cercetarea și dezvoltarea unor tehnologii ecologice în domeniul aviației;

                     (b)

                     îmbunătățirea cunoștințelor științifice referitoare la impactul emisiilor din sectorul aviatic în vederea luării unor decizii politice mai avizate;

                     (c)

                     introducerea de inovații în domeniul managementului traficului aerian în vederea reducerii impactului aviației asupra mediului;

                     (d)

                     cercetarea și crearea de combustibili alternativi durabili pentru aviație; și

                     (e)

                     schimbul de opinii cu privire la probleme și opțiuni în cadrul forurilor internaționale care abordează efectele aviației asupra mediului, inclusiv coordonarea pozițiilor, dacă este necesar.

               (7)   La solicitarea părților, Comitetul mixt, asistat de experți, depune eforturi pentru a elabora recomandări care să abordeze eventualele suprapuneri sau problemele de coerență apărute între măsurile bazate pe piață referitoare la emisiile din sectorul aviatic, puse în aplicare de către părți pentru a evita dublarea măsurilor și a costurilor și pentru a reduce cât mai mult posibil sarcinile administrative ale companiilor aeriene. Recomandările respective se pun în aplicare sub rezerva aprobării sau a ratificării la nivel intern, după cum este necesar în fiecare dintre părți.
         (8)   În cazul în care una dintre părți consideră că un aspect care implică protecția mediului în aviație, inclusiv noi măsuri propuse, ar putea pune probleme aplicării sau punerii în aplicare a prezentului acord, partea respectivă poate solicita o reuniune a Comitetului mixt, astfel cum se prevede la articolul 18, pentru a analiza aspectul respectiv și a găsi soluții adecvate la preocupările considerate legitime.”

      Articolul 4
      Dimensiunea socială
      După articolul 17, se introduce un nou articol 17a, după cum urmează:

         „Articolul 17a
         Dimensiunea socială
         (1)   Părțile recunosc importanța dimensiunii sociale a acordului și beneficiile care decurg din deschiderea piețelor însoțită de menținerea unor standarde ridicate în domeniul muncii. Oportunitățile create prin prezentul acord nu sunt menite să submineze standardele în domeniul muncii sau drepturile și principiile legate de muncă prevăzute în legislația părților.
         (2)   Principiile stipulate la alineatul (1) ghidează părțile în punerea în aplicare a acordului, inclusiv analizarea periodică a efectelor sociale ale acestuia de către Comitetul mixt, în conformitate cu articolul 18, și găsirea unor soluții adecvate la preocupările considerate legitime.”

      Articolul 5
      Comitetul mixt
      La articolul 18 din acord se elimină integral alineatele (3), (4) și (5) și se înlocuiesc cu următorul text:

         „(3)   Comitetul mixt examinează, după caz, punerea în aplicare globală a acordului, inclusiv eventualele efecte ale obligațiilor privind infrastructurile aeroportuare asupra exercitării drepturilor prevăzute la articolul 3, efectele măsurilor de securitate luate în temeiul articolului 9, efectele asupra condițiilor concurențiale, inclusiv în domeniul sistemelor informatizate de rezervare, și eventualele efecte sociale ale punerii în aplicare a acordului. De asemenea, comitetul mixt analizează în permanență aspectele sau propunerile individuale care, în opinia oricăreia dintre părți, afectează sau ar putea afecta operațiunile efectuate în temeiul acordului, cum ar fi cerințele de reglementare contradictorii.
         (4)   Comitetul mixt dezvoltă cooperarea și prin:

                     (a)

                     luarea în considerare a domeniilor susceptibile a fi incluse în acord, inclusiv recomandările pentru introducerea unor eventuale modificări în textul acordului;

                     (b)

                     luarea în considerare a efectelor sociale ale punerii în aplicare a acordului și elaborarea unor soluții adecvate la preocupările considerate legitime;

                     (c)

                     inventarierea aspectelor legate de subvențiile sau ajutoarele de stat ridicate de cele două părți în cadrul Comitetului mixt;

                     (d)

                     adoptarea de comun acord a deciziilor referitoare la orice aspect legat de aplicarea articolului 11 alineatul (6);

                     (e)

                     elaborarea, la cererea părților, a unor măsuri privind recunoașterea reciprocă a constatărilor în temeiul legii;

                     (f)

                     încurajarea cooperării între autoritățile competente ale părților în eforturile depuse pentru dezvoltarea sistemelor lor de management al traficului aerian, în vederea optimizării interoperabilității și compatibilității sistemelor respective, reducând costurile și sporind siguranța, capacitatea și performanțele de mediu ale acestora;

                     (g)

                     promovarea elaborării de propuneri de proiecte și inițiative comune în domeniul siguranței aviației, inclusiv cu țările terțe;

                     (h)

                     încurajarea cooperării strânse și permanente între autoritățile competente ale părților din domeniul securității aviației, inclusiv a inițiativelor de a dezvolta proceduri de securitate care facilitează transportul de pasageri și de marfă fără a compromite securitatea;

                     (i)

                     analizarea modului în care actele cu putere de lege, actele administrative și practicile părților în domeniile menționate în anexa 9 la convenție (Facilitarea) pot afecta exercitarea drepturilor prevăzute în prezentul acord;

                     (j)

                     încurajarea schimburilor la nivel de specialiști privind noile inițiative și progrese legislative și de reglementare, inclusiv în materie de securitate, siguranță, mediu, infrastructură în domeniul aviației (inclusiv sloturile orare) și protecția consumatorilor;

                     (k)

                     încurajarea consultărilor, atunci când este cazul, cu privire la aspectele legate de transportul aerian care fac obiectul dezbaterilor din cadrul organizațiilor internaționale și al discuțiilor cu țările terțe, inclusiv discutarea posibilității de a adopta o poziție comună; și

                     (l)

                     adoptarea de comun acord a deciziilor menționate la articolul 1 alineatul (3) și la articolul 2 alineatul (3) din anexa 4.

               (5)   Părțile au obiectivul comun de a optimiza beneficiile consumatorilor, ale companiilor aeriene, ale angajaților și ale comunităților de ambele părți ale Atlanticului prin extinderea prezentului acord astfel încât să includă și țări terțe. În acest scop, Comitetul mixt examinează, în funcție de necesități, condițiile și procedurile necesare, inclusiv eventualele modificări care ar trebui aduse prezentului acord, pentru a permite aderarea țărilor terțe la acesta.”

      Articolul 6
      Extinderea în continuare a oportunităților
      Articolul 21 se elimină integral și se înlocuiește cu următorul text:

         „Articolul 21
         Extinderea oportunităților
         (1)   Părțile se angajează să susțină obiectivul comun de a continua eliminarea barierelor din calea accesului la piață, pentru a optimiza beneficiile consumatorilor, ale companiilor aeriene, ale angajaților și ale comunităților de ambele părți ale Atlanticului, inclusiv lărgirea accesului companiilor aeriene ale acestora la piețele mondiale de capital, astfel încât să reflecte mai bine realitățile unei industrii aeronautice globale, consolidarea sistemului de transport aerian transatlantic și constituirea unui cadru care va încuraja alte țări să-și deschidă propriile piețe de servicii de transport aerian.
         (2)   Având în vedere obiectivul comun menționat la alineatul (1) și pentru îndeplinirea responsabilităților care-i revin în temeiul articolului 18, de a supraveghea punerea în aplicare a prezentului acord, Comitetul mixt analizează anual progresele realizate, inclusiv în ceea ce privește modificările legislative menționate în prezentul articol. Comitetul mixt dezvoltă în acest sens un proces de cooperare cuprinzând recomandări adecvate adresate părților. Uniunea Europeană și statele sale membre vor permite ca Statele Unite sau resortisanții acestora să dețină o parte majoritară și controlul efectiv asupra companiilor lor aeriene, în baza principiului reciprocității, în cazul în care Comitetul mixt confirmă faptul că actele cu putere de lege și actele administrative ale Statelor Unite permit, la rândul lor, statelor membre sau resortisanților acestora să dețină o parte majoritară și controlul efectiv asupra companiilor aeriene americane.
         (3)   În cazul în care Comitetul mixt confirmă în scris, în conformitate cu articolul 18 alineatul (6), că actele cu putere de lege și actele administrative ale fiecărei părți permit celeilalte părți sau resortisanților acesteia să dețină o parte majoritară și controlul efectiv asupra companiilor aeriene ale sale:

                     (a)

                     secțiunea 3 din anexa 1 la acord încetează să mai producă efecte;

                     (b)

                     companiile aeriene ale Statelor Unite au dreptul să furnizeze servicii de transport combinat de pasageri pe curse regulate, între puncte din Uniunea Europeană și statele sale membre și alte cinci țări, fără a deservi un punct de pe teritoriul Statelor Unite. Țările respective sunt stabilite de Comitetul mixt în termen de 1 an de la data semnării prezentului protocol. Comitetul mixt poate modifica lista sau poate mări numărul acestor țări; și

                     (c)

                     dispozițiile articolului 2 din anexa 4 la acord („Proprietatea și controlul asupra companiilor aeriene din țările terțe”) încetează să mai producă efecte, fiind înlocuite cu dispozițiile anexei 6 la acord cu privire la companiile aeriene din țările terțe deținute și controlate de către Statele Unite sau resortisanții acestora.

               (4)   În cazul în care Comitetul mixt confirmă în scris, în conformitate cu articolul 18 alineatul (6), că actele cu putere de lege și actele administrative ale Uniunii Europene și ale statelor membre ale acesteia privind impunerea de restricții de operare referitoare la zgomot pe aeroporturile cu mai mult de 50 000 de mișcări anuale ale avioanelor civile subsonice cu reacție stipulează că Comisia Europeană are autoritatea de a analiza procesul înainte de impunerea acestor măsuri și, în cazul în care nu este convinsă că au fost urmate procedurile corespunzătoare, în conformitate cu obligațiile aplicabile, de a întreprinde, înainte de impunerea măsurilor, acțiuni juridice adecvate privind măsurile în cauză:

                     (a)

                     companiile aeriene ale Uniunii Europene au dreptul de a furniza servicii de transport combinat de pasageri pe curse regulate între puncte din Statele Unite și alte cinci țări, fără a deservi un punct de pe teritoriul Uniunii Europene și al statelor membre ale acesteia. Țările respective sunt stabilite de Comitetul mixt în termen de un an de la data semnării prezentului protocol. Comitetul mixt poate modifica lista sau poate mări numărul acestor țări; și

                     (b)

                     dispozițiile articolului 2 din anexa 4 la acord („Proprietatea și controlul asupra companiilor aeriene din țările terțe”) încetează să mai producă efecte, fiind înlocuite cu dispozițiile anexei 6 la acord, cu privire la companiile aeriene din țările terțe deținute și controlate de către statele membre sau resortisanții acestora.

               (5)   După ce Comitetul mixt confirmă în scris că una dintre părți a îndeplinit condițiile care i se aplică, stipulate la alineatele (3) și (4), partea respectivă poate solicita consultări la nivel înalt cu privire la punerea în aplicare a dispozițiilor prezentului articol. Consultările încep în termen de 60 de zile de la data formulării cererii, cu excepția cazului în care părțile hotărăsc altfel. Părțile depun toate eforturile pentru a soluționa problemele care fac obiectul consultărilor. În cazul în care partea care a solicitat consultările nu este satisfăcută de rezultatul obținut, aceasta poate comunica în scris, pe canale diplomatice, decizia sa de a nu permite niciunei companii aeriene a celeilalte părți să opereze pe frecvențe suplimentare sau să intre pe alte piețe în temeiul prezentului acord. Decizia respectivă intră în vigoare în termen de 60 de zile de la data notificării. În acest termen, cealaltă parte poate decide, la rândul său, să interzică companiilor aeriene ale primei părți să opereze pe frecvențe suplimentare sau să pătrundă pe piețe noi în temeiul acordului. Decizia intră în vigoare în aceeași zi ca și decizia primei părți. O astfel de decizie a uneia dintre părți poate fi revocată cu acordul părților, care trebuie confirmat în scris de către Comitetul mixt.”

      Articolul 7
      Serviciile de transport achiziționate de Guvernul Statelor Unite prin procedură publică
      Anexa 3 la acord se elimină integral și se înlocuiește cu următorul text:

            „ANEXA 3
            Cu privire la serviciile de transport achiziționate de Guvernul Statelor Unite prin procedură publică
            Companiile aeriene ale Comunității au dreptul să transporte pasageri și marfă cu zboruri regulate și charter, pentru care un serviciu, o agenție sau un organism civil al Statelor Unite:

                        1.

                        obține dreptul de transport pentru el însuși sau în cadrul unui acord conform căruia plata se face de către guvern sau din sume puse la dispoziția guvernului; sau

                        2.

                        furnizează serviciul de transport către sau în numele unei țări străine sau al unei organizații internaționale sau al unei organizații de alt fel fără rambursare,

                  și serviciul de transport respectiv este:

                        (a)

                        între oricare punct din Statele Unite și oricare punct din afara Statelor Unite, în măsura în care serviciul de transport respectiv este autorizat în temeiul articolului 3 alineatul (1) litera (c), cu excepția între punctele pentru care tarifele sunt stabilite în baza unui contract de parteneriat între orașe – în ceea ce privește pasagerii eligibili să beneficieze de tarife stabilite în baza contractului de parteneriat între orașe; sau

                        (b)

                        între oricare două puncte din afara Statelor Unite.

                  Dispozițiile prezentei anexe nu se aplică serviciilor de transport achiziționate sau finanțate de secretarul apărării sau de către un secretar de stat dintr-un departament militar.”

      Articolul 8
      Anexe
      Textul documentului atașat la prezentul protocol se anexează la acord cu titlul de anexa 6.
      Articolul 9
      Aplicarea cu titlu provizoriu
      (1)   Până la intrarea sa în vigoare, părțile au convenit să aplice prezentul protocol cu titlu provizoriu, în măsura în care legislația națională aplicabilă permite acest lucru, începând cu data semnării.
      (2)   Oricare dintre părți poate în orice moment să înainteze celeilalte părți pe căi diplomatice o notificare scrisă privind decizia sa de a nu mai aplica prezentul protocol. În acest caz, aplicarea protocolului încetează la ora 00.00 GMT la sfârșitul sezonului de trafic al Asociației Internaționale pentru Transport Aerian (IATA), aflat în curs la un an de la data notificării scrise, în afara cazului în care notificarea este retrasă prin acordul părților înainte de încheierea acestei perioade. În cazul în care aplicarea cu titlu provizoriu a acordului încetează în temeiul articolului 25 alineatul (2) din acord, aplicarea cu titlu provizoriu a prezentului protocol încetează în același timp.
      Articolul 10
      Intrarea în vigoare
      Prezentul protocol intră în vigoare la ultima dintre datele de mai jos:

                  1.

                  data la care intră în vigoare acordul;

                  2.

                  în termen de o lună de la data ultimei note din schimbul de note diplomatice dintre părți care confirmă că toate procedurile necesare pentru intrarea în vigoare a prezentului protocol au fost încheiate.

            În sensul schimbului de note diplomatice, notele diplomatice către sau din partea Uniunii Europene și a statelor membre ale acesteia sunt trimise către sau din partea Uniunii Europene, după caz. Nota sau notele diplomatice din partea Uniunii Europene și a statelor membre ale acesteia conțin comunicări din partea fiecărui stat membru prin care se confirmă că procedurile necesare pentru intrarea în vigoare a prezentului protocol au fost încheiate.

         DREPT CARE subsemnații, pe deplin autorizați, au semnat prezentul acord.
         Съставено в Люксембург на двадесет и четвърти юни две хиляди и десета година.
         Hecho en Luxemburgo, el veinticuatro de junio de dos mil diez.
         V Lucemburku dne dvacátého čtvrtého června dva tisíce deset.
         Udfærdiget i Luxembourg den fireogtyvende juni to tusind og ti.
         Geschehen zu Luxemburg am vierundzwanzigsten Juni zweitausendzehn.
         Kahe tuhande kümnenda aasta juunikuu kahekümne neljandal päeval Luxembourgis.
         'Εγινε στo Λουξεμβούργο, στις είκοσι τέσσερις Ιουνίου δύο χιλιάδες δέκα.
         Done at Luxembourg on the twenty-fourth day of June in the year two thousand and ten.
         Fait à Luxembourg, le vingt-quatre juin deux mille dix.
         Fatto a Lussemburgo, addì ventiquattro giugno duemiladieci.
         Luksemburgā, divi tūkstoši desmitā gada divdesmit ceturtajā jūnijā.
         Priimta du tūkstančiai dešimtų metų birželio dvidešimt ketvirtą dieną Liuksemburge.
         Kelt Luxembourgban, a kétezer-tizedik év június havának huszonnegyedik napján
         Magħmul fil-Lussemburgu, fl-erbgħa u għoxrin jum ta' Ġunju tas-sena elfejn u għaxra.
         Gedaan te Luxemburg, de vierentwintigste juni tweeduizend tien.
         Sporządzono w Luksemburgu dnia dwudziestego czwartego czerwca roku dwa tysiące dziesiątego.
         Feito no Luxemburgo, em vinte e quatro de Junho de dois mil e dez.
         Întocmit la Luxemburg, la douăzeci și patru iunie două mii zece.
         V Luxemburgu dňa dvadsiateho štvrtého júna dvetisícdesať.
         V Luxembourgu, dne štiriindvajsetega junija leta dva tisoč deset.
         Tehty Luxemburgissa kahdentenakymmenentenäneljäntenä päivänä kesäkuuta vuonna kaksituhattakymmenen.
         Som skedde i Luxemburg den tjugofjärde juni tjugohundratio.

            За Репyблика Бългaрия

            Voor het Koninkrijk België
            Pour le Royaume de Belgique
            Für das Königreich Belgien

            Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.
            Cette signature engage également la Région wallonne, la Région flamande et la Région de Bruxelles-Capitale.
            Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

            Za Českou republiku

            På Kongeriget Danmarks vegne

            Für die Bundesrepublik Deutschland

            Eesti Vabariigi nimel

            Για την Ελληνική Δημοκρατία

            Por el Reino de España

            Pour la République française

            Thar cheann Na hÉireann
            For Ireland

            Per la Repubblica italiana

            Για την Κυπριακή Δημοκρατία

            Latvijas Republikas vārdā

            Lietuvos Respublikos vardu

            Pour le Grand-Duché de Luxembourg

            A Magyar Köztársaság részéről

            Għal Malta

            Voor het Koninkrijk der Nederlanden

            Für die Republik Österreich

            W imieniu Rzeczypospolitej Polskiej

            Pela República Portuguesa

            Pentru România

            Za Republiko Slovenijo

            Za Slovenskύ republiku

            Suomen tasavallan puolesta

            För Konungariket Sverige

            For the United Kingdom of Great Britain and Northern Ireland

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Eurόpsku úniu
            Za Evropsko unijo
            Euroopan unionin puolesta
            För Europeiska unionen

            For the United States of America

         Document atașat la protocol

            ANEXA 6

               Proprietatea și controlul asupra companiilor aeriene din țările terțe

                        1.

                        Niciuna dintre părți nu poate să își exercite eventualele drepturi conferite de acordurile privind serviciile aeriene încheiate cu o țară terță pentru a refuza, a revoca, a suspenda sau a limita acordarea de autorizații sau permise oricăror companii aeriene din țara terță respectivă invocând ca motiv faptul că cealaltă parte, resortisanți ai acesteia sau ambii dețin controlul efectiv asupra companiei respective.

                        2.

                        Statele Unite nu pot să își exercite eventualele drepturi conferite de acordurile privind serviciile aeriene pentru a refuza, a revoca, a suspenda sau a limita acordarea de autorizații sau permisiuni oricărei companii aeriene din Principatul Liechtensein, din Confederația Elvețiană, dintr-un stat membru al SACE la data semnării prezentului acord sau din oricare țară africană care aplică un acord privind serviciile aeriene „Open-Skies” cu Statele Unite de la data semnării prezentului acord, invocând ca motiv faptul că un stat membru sau mai multe state membre, resortisanții acestora sau ambii dețin controlul efectiv asupra companiei aeriene respective.

                        3.

                        Niciuna dintre părți nu poate să își exercite eventualele drepturi conferite de acordurile privind serviciile aeriene încheiate cu o țară terță pentru a refuza, a revoca, a suspenda sau a limita acordarea de autorizații sau permise oricăror companii aeriene din țara terță respectivă invocând ca motiv faptul că cealaltă parte, resortisanți ai acesteia sau ambii dețin controlul efectiv asupra companiei respective, cu condiția ca țara terță în cauză să fi stabilit relații de cooperare în domeniul serviciilor aeriene cu ambele părți.

                        4.

                        Comitetul mixt ține evidența țărilor terțe cu care ambele părți întrețin relații de cooperare în domeniul serviciilor aeriene.

         Declarație comună
         Reprezentanții Statelor Unite și cei ai Uniunii Europene și ai statelor membre ale acesteia au confirmat faptul că Protocolul de modificare a Acordului privind transportul aerian dintre Statele Unite ale Americii și Comunitatea Europeană și statele sale membre, parafat la Bruxelles la 25 martie 2010, urmează să fie autentificat în celelalte limbi, în conformitate cu prevederile, fie printr-un schimb de scrisori anterior semnării protocolului, fie printr-o decizie a comitetului mixt ulterioară semnării protocolului.
         Prezenta declarație comună face parte integrantă din protocol.

               Pentru Statele Unite
               John BYERLY (semnat)
               25 martie 2010

               Pentru Uniunea Europeană și statele sale membre
               Daniel CALLEJA (semnat)
               25 martie 2010

         MEMORANDUMUL CONSULTĂRILOR

                     1.

                     Delegațiile care reprezintă Uniunea Europeană și statele sale membre, pe de o parte, și Statele Unite ale Americii, pe de altă parte, s-au reunit la Bruxelles în perioada 23-25 martie 2010 pentru a încheia negocierile pentru a doua etapă a acordului privind transportul aerian. Listele membrilor delegațiilor figurează ca document atașat A.

                     2.

                     Delegațiile au ajuns la un acord ad referendum cu privire la un Protocol de modificare a Acordului privind transportul aerian dintre Statele Unite ale Americii, pe de o parte, și Comunitatea Europeană și statele sale membre, pe de altă parte, semnat la 25 și 30 aprilie 2007 (denumit în continuare „protocolul” și figurând ca document atașat B) și au parafat textul acestuia. Delegațiile intenționează să supună proiectul de protocol spre aprobare autorităților lor competente respective, în vederea intrării sale în vigoare în viitorul apropiat.

                     3.

                     În cadrul prezentului memorandum, trimiterile la acord și la articolele, alineatele și anexele acestuia se înțeleg ca fiind trimiteri la acord, astfel cum a fost modificat prin protocol.

                     4.

                     Delegația UE a confirmat că, în urma intrării în vigoare la 1 decembrie 2009 a Tratatului de la Lisabona de modificare a Tratatului privind Uniunea Europeană și a Tratatului de instituire a Comunității Europene, Uniunea Europeană a înlocuit Comunitatea Europeană și i-a succedat acesteia și că, începând cu data respectivă, toate drepturile și obligațiile, precum și toate referirile la Comunitatea Europeană din cadrul acordului se referă la Uniunea Europeană.

                     5.

                     Delegațiile au afirmat că procedurile pentru recunoașterea reciprocă a constatărilor în temeiul legii privind capacitatea și naționalitatea companiilor aeriene prevăzute la noul articol 6a nu sunt menite să modifice condițiile prevăzute de actele cu putere de lege și actele administrative aplicate uzual în exploatarea serviciilor de transport aerian internațional de către părți, menționate la articolul 4 din acord.

                     6.

                     În ceea ce privește articolul 9, delegațiile și-au exprimat dorința de a continua cooperarea între UE și SUA în domeniul securității aviației, cu scopul de a ajunge, dacă este posibil, la un nivel maxim de încredere reciprocă în măsurile de securitate ale celeilalte părți, în conformitate cu actele cu putere de lege și cu actele administrative aplicabile, pentru a reduce dublarea inutilă a acestor măsuri.

                     7.

                     Delegațiile au precizat că, potrivit așteptărilor lor, cooperarea în domeniul securității ar trebui să includă consultări periodice cu privire la modificările aduse cerințelor existente, înainte de punerea în aplicare a acestora, în cazul în care acest lucru este fezabil, coordonarea strânsă a verificărilor aeroportuare și, dacă este posibil și oportun, inspectarea transportatorilor aerieni, precum și schimburi de informații privind noi tehnologii și proceduri în domeniul securității.

                     8.

                     Pentru încurajarea utilizării eficiente a resurselor disponibile, pentru consolidarea securității și promovarea facilitării circulației pasagerilor, delegațiile au remarcat beneficiile aduse de reacțiile rapide și, în măsura posibilului, coordonate la noile amenințări.

                     9.

                     Ambele delegații au indicat că prezentul protocol nu aduce atingere dispozițiilor convențiilor respective aflate în vigoare între un stat membru și Statele Unite pentru evitarea dublei impozitări pe venit și pe capital.

                     10.

                     În ceea ce privește articolul 15 alineatul (7), delegația UE a afirmat că printre aspectele abordate în acest domeniu ar trebui să se numere, printre altele, eficiența ecologică și integritatea tehnică a măsurilor respective, necesitatea de a evita denaturarea concurenței și relocarea emisiilor de dioxid de carbon și, acolo unde este cazul, oportunitatea asocierii și integrării reciproce a acestor măsuri și modul în care poate fi realizat acest lucru. Delegația SUA a remarcat că se așteaptă ca, în cadrul elaborării recomandărilor, să se axeze, inter alia, pe coerența cu Convenția de la Chicago și pe promovarea obiectivelor acordului.

                     11.

                     Cele două delegații au subliniat că nicio dispoziție a acordului nu afectează în niciun fel pozițiile lor juridice și strategice cu privire la diverse aspecte de mediu legate de aviație.

                     12.

                     Pentru recunoașterea obiectivelor de mediu comune, delegațiile au elaborat o Declarație comună privind cooperarea în domeniul mediului, care figurează ca document atașat C la prezentul Memorandum al consultărilor.

                     13.

                     Delegația UE a reafirmat intenția UE de a-și continua eforturile, prin intermediul Convenției-cadru a Națiunilor Unite asupra schimbărilor climatice, în vederea stabilirii de obiective globale de reducere a emisiilor pentru sectorul aviatic internațional.

                     14.

                     Delegațiile SUA și UE au reafirmat intențiile SUA și UE de a acționa, prin intermediul Organizației Aviației Civile Internaționale (OACI), în vederea reducerii emisiilor de gaze cu efect de seră provenind din sectorul aviatic internațional. Ambele delegații au remarcat, de asemenea, contribuțiile sectorului aviatic în favoarea acestui proces.

                     15.

                     Ambele delegații au remarcat că menționarea abordării echilibrate de la articolul 15 alineatul (4) se referă la Rezoluția A35-5, adoptată cu unanimitate de voturi cu ocazia celei de-a 35-a adunări a OACI. Delegațiile au subliniat că toate aspectele principiului abordării echilibrate stabilite în rezoluția respectivă sunt relevante și importante, inclusiv recunoașterea faptului că „Statele au obligații juridice relevante, acorduri existente, legislație în vigoare și politici stabilite, care pot influența punerea în aplicare de către acestea a abordării echilibrate introduse de OACI”.

                     16.

                     Ambele delegații s-au exprimat în favoarea aplicării „Orientărilor privind abordarea echilibrată a zgomotului produs de aeronave” elaborate de OACI, publicate în prezent în Documentul OACI nr. 9829 (a 2-a ediție).

                     17.

                     În ceea ce privește articolul 15 alineatul (5) litera (a), delegația UE a remarcat că, în conformitate cu definiția de la articolul 2 litera (f) din Directiva 2002/30/CE, termenul „părți interesate” înseamnă „persoanele fizice sau juridice afectate sau susceptibile de a fi afectate sau care au un interes legitim în introducerea măsurilor de reducere a zgomotului, inclusiv a restricțiilor de exploatare”. De asemenea, delegația UE a remarcat că, în conformitate cu articolul 10 din directiva respectivă, statele membre trebuie să asigure, în vederea aplicării articolelor 5 și 6 din directivă, stabilirea de proceduri pentru consultarea părților interesate în conformitate cu legislația națională aplicabilă.

                     18.

                     Recunoscând provocările legate de creșterea mobilității transfrontaliere a lucrătorilor și a structurii companiilor, delegația UE a remarcat că Comisia Europeană monitorizează îndeaproape situația, având în vedere noi inițiative destinate să îmbunătățească punerea în aplicare, aplicarea și controlul aplicării legislației în acest domeniu. Delegația UE s-a referit, de asemenea, la activitatea desfășurată de Comisia Europeană în privința acordurilor dintre companiile transnaționale și s-a arătat dispusă să informeze comitetul mixt cu privire la acestea și la alte inițiative asemănătoare, după caz.

                     19.

                     Delegația SUA a menționat că în Statele Unite principiul care permite selectarea unui singur reprezentant pentru o anumită clasă sau categorie de angajați din cadrul unei companii aeriene a contribuit la promovarea drepturilor lucrătorilor din cadrul companiilor aeriene, fie că fac parte din personalul de zbor sau din cel de la sol, de a se organiza, a negocia și a pune în aplicare contracte colective de muncă.

                     20.

                     Ambele delegații au remarcat că, în cazul în care una dintre părți ia măsuri ce contravin dispozițiilor acordului, inclusiv dispozițiilor articolului 21, cealaltă parte poate recurge la orice măsuri adecvate și proporționale, în conformitate cu legislația internațională, inclusiv cu acordul.

                     21.

                     În ceea ce privește articolul 21 alineatul (4), delegația UE a indicat că analiza menționată la alineatul respectiv va fi realizată de către Comisia Europeană ex officio sau ex parte.

                     22.

                     Delegațiile au indicat că drepturile de trafic menționate la articolul 21 alineatul (4) litera (a) ar urma să se adauge celor acordate Uniunii Europene și statelor sale membre prin articolul 3 din acord.

                     23.

                     Delegațiile și-au exprimat satisfacția cu privire la cooperarea dintre Departamentul Transporturilor din SUA și Comisia Europeană, astfel cum se prevede în acord, având în vedere obiectivul comun de a îmbunătăți cunoașterea reciprocă a legilor, procedurilor și practicilor regimurilor concurențiale ale celor două părți, precum și a impactului efectiv sau potențial al evoluțiilor din sectorul transportului aerian asupra concurenței din acest sector.

                     24.

                     Delegațiile au exprimat angajamentul autorităților respective din domeniul concurenței în favoarea dialogului, a cooperării și a principiului transparenței, în conformitate cu prevederile legale, inclusiv protecția informațiilor comerciale confidențiale. Delegațiile au afirmat, de asemenea, că autoritățile respective din domeniul concurenței sunt dispuse să ofere orientări cu privire la cerințele procedurale, dacă este cazul.

                     25.

                     Delegațiile au indicat că orice comunicare adresată comitetului mixt sau altui organism cu privire la cooperare în conformitate cu anexa 2 trebuie să respecte normele care reglementează divulgarea informațiilor confidențiale sau sensibile pentru piață.

                     26.

                     În sensul punctului 4 din anexa 6, delegațiile au declarat că se așteaptă ca, în termen de un an de la semnarea protocolului, comitetul mixt să elaboreze criteriile corespunzătoare pentru a stabili dacă țările întrețin bune relații de cooperare în domeniul serviciilor aeriene.

                     27.

                     Delegațiile au salutat participarea reprezentanților Islandei și Norvegiei ca observatori în cadrul delegației UE și au indicat că, în cadrul comitetului mixt, se vor continua eforturile în vederea elaborării unei propuneri cu privire la condițiile și procedurile care ar permite Islandei și Norvegiei să adere la acord, astfel cum a fost modificat prin protocol.

                     28.

                     Ambele delegații au declarat că se așteaptă ca autoritățile aeronautice respective să permită desfășurarea de operațiuni conforme cu prevederile acordului, astfel cum a fost modificat prin protocol, pe baza bunei înțelegeri și a reciprocității sau pe bază administrativă, începând cu data semnării protocolului.

                  Pentru delegația Uniunii Europene și a statelor sale membre

               Daniel CALLEJA

                  Pentru delegația Statelor Unite ale Americii

               John BYERLY

            Document atașat C

               Declarație comună privind cooperarea în domeniul mediului

            Delegația Statelor Unite și delegația Uniunii Europene și a statelor sale membre au reafirmat importanța capitală a reducerii impactului aviației internaționale asupra mediului. Acestea și-au exprimat angajamentul comun în favoarea obiectivelor de mediu stabilite cu ocazia celei de-a 35-a adunări a Organizației Aviației Civile Internaționale (OACI), mai precis s-au angajat să depună eforturi pentru:

                        (a)

                        a limita sau a reduce numărul de persoane afectate de nivelul semnificativ de zgomot produs de aeronave;

                        (b)

                        a limita sau a reduce impactul emisiilor din sectorul aviatic asupra calității locale a aerului; și

                        (c)

                        a limita sau a reduce impactul emisiilor de gaze cu efect de seră din sectorul aviatic asupra climei mondiale.

                  Delegațiile au recunoscut rezultatele celei de-a 15-a Conferințe a părților la Convenția-cadru a Națiunilor Unite asupra schimbărilor climatice și ale Acordului de la Copenhaga, inclusiv recunoașterea comună a opiniei științifice potrivit căreia creșterea temperaturii globale nu ar trebui să depășească două grade Celsius.
            Delegațiile au confirmat dorința puternică a părților și disponibilitatea acestora de a conlucra pentru a continua progresele realizate în cadrul reuniunii la nivel înalt a OACI privind aviația internațională și schimbările climatice, urmărind să se alăture partenerilor internaționali într-un efort colectiv al OACI de a stabili un program mai ambițios, care să includă obiective solide, un cadru pentru măsurile bazate pe piață și luarea în considerare a nevoilor speciale ale țărilor în curs de dezvoltare.
            Ambele părți și-au afirmat angajamentul de a colabora în cadrul Comitetului OACI pentru protecția mediului în aviație (CAEP) pentru a asigura finalizarea la timp și eficientă a programului său de lucru, inclusiv adoptarea unui standard global privind emisiile de CO2 ale aeronavelor și alte măsuri cu privire la schimbările climatice, la zgomot și la calitatea aerului.
            Delegațiile au subliniat importanța reducerii impactului aviației asupra mediului prin:

                        —

                        continuarea cooperării în cadrul programelor de modernizare a managementului traficului aerian NextGen și SESAR, inclusiv programul AIRE (Atlantic Interoperability Initiative to Reduce Emissions);

                        —

                        încurajarea și accelerarea, în funcție de necesități, a dezvoltării și punerii în aplicare a unor noi tehnologii aeronautice și a unor combustibili alternativi durabili, inclusiv prin inițiativa Clean Sky Joint Technology, prin programul CLEEN (Continuous Low Energy, Emissions and Noise) și prin inițiativele CAAFI (Commercial Aviation Alternative Fuels) și SWAFEA (Sustainable Way for Alternative Fuel and Energy in Aviation); și

                        —

                        colaborarea cu comunitatea științifică, de exemplu prin intermediul Impacts and Science Group al CAEP, pentru o mai bună înțelegere și cuantificare a efectelor aviației asupra mediului, cum ar fi impactul asupra sănătății și efectele climatice care nu sunt legate de emisiile de CO2.


title: Decizia (PESC) 2016/1193 a Comitetului politic și de securitate din 12 iulie 2016 de prelungire a mandatului șefului Misiunii de Poliție a Uniunii Europene pentru teritoriile palestiniene (EUPOL COPPS) (EUPOL COPPS/1/2016)

text:
               22.7.2016

               RO

               Jurnalul Oficial al Uniunii Europene

               L 197/1

         DECIZIA (PESC) 2016/1193 A COMITETULUI POLITIC ȘI DE SECURITATE
   din 12 iulie 2016
   de prelungire a mandatului șefului Misiunii de Poliție a Uniunii Europene pentru teritoriile palestiniene (EUPOL COPPS) (EUPOL COPPS/1/2016)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2013/354/PESC a Consiliului din 3 iulie 2013 privind Misiunea de Poliție a Uniunii Europene pentru teritoriile palestiniene (EUPOL COPPS) (1), în special articolul 9 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               În temeiul articolului 9 alineatul (1) din Decizia 2013/354/PESC, Comitetul politic și de securitate (COPS) este autorizat, în conformitate cu articolul 38 al treilea paragraf din tratat, să adopte deciziile corespunzătoare în scopul exercitării controlului politic și a conducerii strategice ale Misiunii de Poliție a Uniunii Europene pentru teritoriile palestiniene (EUPOL COPPS), inclusiv decizia de numire a șefului misiunii.

               (2)

               La 17 februarie 2015, COPS a adoptat Decizia (PESC) 2015/381 (2) de numire a domnului Rodolphe MAUGET în calitate de șef al misiunii EUPOL COPPS pentru perioada 16 februarie 2015-30 iunie 2015.

               (3)

               La 7 iulie 2015, COPS a adoptat Decizia (PESC) 2015/1129 (3) de prelungire a mandatului domnului Rodolphe MAUGET în calitate de șef al misiunii EUPOL COPPS pentru perioada 1 iulie 2015-30 iunie 2016.

               (4)

               La 7 iulie 2016, Consiliul a adoptat Decizia (PESC) 2016/1108 (4) de prelungire a mandatului EUPOL COPPS pentru perioada 1 iulie 2016-30 iunie 2017.

               (5)

               Înaltul Reprezentant al Uniunii pentru afaceri externe și politica de securitate a propus prelungirea mandatului domnului Rodolphe MAUGET în calitate de șef al misiunii EUPOL COPPS pentru perioada 1 iulie 2016-30 iunie 2017,

         ADOPTĂ PREZENTA DECIZIE:
   Articolul 1
   Mandatul domnului Rodolphe MAUGET în calitate de șef al Misiunii de Poliție a Uniunii Europene pentru teritoriile palestiniene (EUPOL COPPS) se prelungește până la 30 iunie 2017.
   Articolul 2
   Prezenta decizie intră în vigoare la data adoptării.
   Se aplică de la 1 iulie 2016.

      Adoptată la Bruxelles, 12 iulie 2016.

            Pentru Comitetul politic și de securitate

            Președintele

         W. STEVENS

      (1)  JO L 185, 4.7.2013, p. 12.

      (2)  Decizia (PESC) 2015/381 a Comitetului politic și de securitate din 17 februarie 2015 privind numirea șefului Misiunii de Poliție a Uniunii Europene pentru teritoriile palestiniene (EUPOL COPPS) (EUPOL COPPS/1/2015) (JO L 64, 7.3.2015, p. 37).

      (3)  Decizia (PESC) 2015/1129 a Comitetului politic și de securitate din 7 iulie 2015 de prelungire a mandatului șefului Misiunii de poliție a Uniunii Europene pentru teritoriile palestiniene (EUPOL COPPS) (EUPOL COPPS/2/2015) (JO L 184, 11.7.2015, p. 17).

      (4)  Decizia (PESC) 2016/1108 a Consiliului din 7 iulie 2016 de modificare a Deciziei 2013/354/PESC privind Misiunea de Poliție a Uniunii Europene pentru teritoriile palestiniene (EUPOL COPPS) (JO L 183, 8.7.2016, p. 65).


title: 2011/653/: Decizia Parlamentului European și a Consiliului din 27 septembrie 2011 privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/008 AT/AT&S prezentată de Austria)

text:
               7.10.2011

               RO

               Jurnalul Oficial al Uniunii Europene

               L 263/10

         DECIZIA PARLAMENTULUI EUROPEAN ȘI A CONSILIULUI
   din 27 septembrie 2011
   privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/008 AT/AT&S prezentată de Austria)
   (2011/653/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial, generate de globalizare și pentru a-i ajuta să se reintegreze pe piața forței de muncă.

               (2)

               Domeniul de aplicare al FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

               (4)

               La 11 martie 2010, Austria a depus o cerere de mobilizare a FEG în ceea ce privește disponibilizările din întreprinderea AT&S, care a fost completată cu informații suplimentare transmise până la 22 februarie 2011. Această cerere îndeplinește condițiile pentru stabilirea contribuțiilor financiare, astfel cum acestea sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 1 221 128 EUR.

               (5)

               Prin urmare, FEG ar trebui mobilizat pentru a oferi o contribuție financiară ca răspuns la cererea depusă de Austria,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2011, se mobilizează Fondul european de ajustare la globalizare pentru alocarea sumei de 1 221 128 EUR sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 27 septembrie 2011.

            Pentru Parlamentul European

            Președintele

         J. BUZEK

            Pentru Consiliu

            Președintele

         M. DOWGIELEWICZ

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: 2009/676/CE: Decizia Parlamentului European din 23 aprilie 2009 privind închiderea conturilor Autorității Europene pentru Siguranța Alimentară pentru exercițiul financiar 2007

text:
               26.9.2009

               RO

               Jurnalul Oficial al Uniunii Europene

               L 255/189

      DECIZIA PARLAMENTULUI EUROPEAN

   din 23 aprilie 2009
   privind închiderea conturilor Autorității Europene pentru Siguranța Alimentară pentru exercițiul financiar 2007
   (2009/676/CE)
   PARLAMENTUL EUROPEAN,

               —

               având în vedere conturile anuale finale ale Autorității Europene pentru Siguranța Alimentară pentru exercițiul financiar 2007 (1),

               —

               având în vedere raportul Curții de Conturi privind conturile anuale finale ale Autorității Europene pentru Siguranța Alimentară pentru exercițiul financiar 2007, însoțit de răspunsurile autorității (2),

               —

               având în vedere Recomandarea Consiliului din 10 februarie 2009 (5588/2009 – C6-0060/2009),

               —

               având în vedere Tratatul CE, în special articolul 276,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (4), în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (5), în special articolul 94,

               —

               având în vedere articolul 71 și anexa V la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A6-0172/2009),

               1.

               ia act de conturile anuale finale ale Autorității Europene pentru Siguranța Alimentară, astfel cum sunt anexate la raportul Curții de Conturi;

               2.

               aprobă închiderea conturilor Autorității Europene pentru Siguranța Alimentară pentru exercițiul financiar 2007;

               3.

               încredințează Președintelui sarcina de a transmite prezenta decizie directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Klaus WELLE

      (1)  JO C 278, 31.10.2008, p. 35.

      (2)  JO C 311, 5.12.2008, p. 100.

      (3)  JO L 248, 16.9.2002, p. 1.

      (4)  JO L 31, 1.2.2002, p. 1.

      (5)  JO L 357, 31.12.2002, p. 72.


title: Decizia Comitetului European pentru risc sistemic din 20 ianuarie 2011 privind procedurile și cerințele pentru selectarea, numirea și înlocuirea membrilor Comitetului consultativ științific al Comitetului european pentru risc sistemic (CERS/2011/2)

text:
               8.2.2011

               RO

               Jurnalul Oficial al Uniunii Europene

               C 39/10

         DECIZIA COMITETULUI EUROPEAN PENTRU RISC SISTEMIC
   din 20 ianuarie 2011
   privind procedurile și cerințele pentru selectarea, numirea și înlocuirea membrilor Comitetului consultativ științific al Comitetului european pentru risc sistemic
   (CERS/2011/2)
   2011/C 39/09
   CONSILIUL GENERAL AL COMITETULUI EUROPEAN PENTRU RISC SISTEMIC,
   având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 12,
   având în vedere Decizia CERS/2011/1 a Comitetului european pentru risc sistemic din 20 ianuarie 2011 de adoptare a Regulamentului de procedură al Comitetului european pentru risc sistemic, în special articolul 11,
   ADOPTĂ PREZENTA DECIZIE:
   Articolul 1
   Cerere de exprimare a interesului
   (1)   Comitetul european pentru risc sistemic (CERS) publică o cerere de exprimare a interesului pentru experți externi care să fie numiți membri ai Comitetului consultativ științific (CCS) al CERS.
   (2)   Cererea de exprimare a interesului descrie în special: (a) rolul și componența CCS; (b) criteriile de eligibilitate și selecție, precum și modalitățile de numire; (c) aspectele economice ale mandatului; (d) procedura de depunere a candidaturii, inclusiv termenul de primire a candidaturilor.
   (3)   Cererea de exprimare a interesului se publică în Jurnalul Oficial al Uniunii Europene și pe website-urile CERS și ale instituțiilor din care provin membrii Consiliului general al CERS. Atunci când este cazul, CERS poate face publică cererea de exprimare a interesului prin alte mijloace de informare. În cazul unor discrepanțe între diferite versiuni publicate, versiunea publicată în Jurnalul Oficial este autentică și prevalează asupra altor versiuni.
   (4)   Termenul de depunere a candidaturilor este de 21 de zile calendaristice de la publicarea cererii de exprimare a interesului în Jurnalul Oficial.
   Articolul 2
   Selectarea membrilor CCS
   (1)   Comitetul director selectează candidații care urmează să fie propuși Consiliului general ca membri ai CCS și pe cei adecvați pentru includerea într-o listă de rezervă.
   (2)   Comitetul director evaluează candidații în conformitate cu criteriile de selecție prevăzute la articolul 3.
   (3)   Comitetul director completează un formular de evaluare individuală pentru fiecare candidat, care include un rezumat care evidențiază meritele și dezavantajele distincte ale acestora, precum și o concluzie referitoare la aptitudinea acestora pentru a fi numiți membri ai CCS sau pentru a fi incluși în lista de rezervă prevăzută la articolul 4.
   (4)   Comitetul director prezintă Consiliului general, pentru aprobare, rezultatele procesului de selecție.
   (5)   Șeful secretariatului CERS asistă Comitetul director în pregătirea și organizarea activității de selectare a membrilor CCS. Secretariatul CERS oferă asistență tehnică și logistică Comitetului director. Atunci când Comitetul director consideră necesar, secretariatul CERS poate fi asistat de personal selectat din cadrul instituțiilor din care provin membrii Consiliului general al CERS.
   Articolul 3
   Criterii de selecție
   (1)   În conformitate cu articolul 12 alineatul (1) din Regulamentul (UE) nr. 1092/2010, membrii CCS sunt selectați pe baza competențelor lor generale și a experienței lor diverse în mediile academice sau în alte sectoare, în special întreprinderile mici și mijlocii sau sindicate, sau în calitate de furnizori sau de consumatori de servicii financiare.
   Criteriile de selecție pentru CCS includ în special:

               (a)

               o cunoaștere aprofundată a sectorului financiar și a raporturilor acestuia cu ansamblul economiei și o competență generală dovedită în chestiuni de risc sistemic, în special la nivelul Uniunii;

               (b)

               o contribuție științifică la înțelegerea interacțiunii dintre sectoarele menționate la articolul 12 din Regulamentul (UE) nr. 1092/2010;

               (c)

               un doctorat în finanțe, economie sau alt domeniu relevant ori calificări echivalente, experiență academică solidă într-o universitate, precum cea de profesor, într-unul sau mai multe domenii relevante pentru CERS și/sau o listă consistentă de publicații;

               (d)

               capacitatea de a realiza evaluări inter pares ale lucrărilor și publicațiilor științifice și de a analiza informații și dosare complexe;

               (e)

               experiență profesională într-un mediu multidisciplinar, de preferință într-un context internațional;

               (f)

               aptitudini dovedite de comunicare scrisă și verbală în limba engleză, în baza experienței din învățământ, a prezentărilor publice, a participării active la reuniuni de experți și a publicațiilor.

         CERS poate prevedea criterii suplimentare de selecție în cererile de exprimare a interesului.
   (2)   Angajații instituțiilor din care provin membrii Consiliului general al CERS (2) nu sunt eligibili să candideze.
   Articolul 4
   Lista de rezervă
   (1)   Lista de rezervă include candidați care nu sunt numiți membri ai CCS, deși nu au fost respinși în cursul procesului de selecție.
   (2)   În cazul unui loc vacant în CCS, Comitetul director, sub rezerva alineatului (3), selectează un candidat nou din lista de rezervă întocmită în temeiul articolului 2 alineatul (1) și îl propune Consiliului general ca membru al CCS pentru un mandat reînnoibil de patru ani.
   (3)   Lista de rezervă este valabilă pe o perioadă de doi ani de la aprobarea sa. Valabilitatea acesteia poate fi prelungită până la publicarea unei noi cereri de exprimare a interesului.
   Articolul 5
   Președintele și vicepreședinții CCS
   (1)   Comitetul director se asigură că cel puțin șase din cei 15 candidați pot fi numiți în mod potențial ca președinte și, respectiv, ca vicepreședinți ai CCS.
   (2)   Președintele și cei doi vicepreședinți ai CCS dispun fiecare de un nivel înalt de specializare și cunoștințe relevante, de exemplu în temeiul parcursului universitar în domeniul bancar, al piețelor titlurilor de valoare sau al asigurărilor și al pensiilor ocupaționale.
   (3)   Președintele CERS propune Consiliului general candidați pentru postul de președinte și pentru cele două posturi de vicepreședinte al CCS.
   (4)   Președintele și cei doi vicepreședinți ai CCS sunt resortisanți ai Uniunii Europene.
   (5)   Președinția CCS este asigurată prin rotație la fiecare 16 luni de președintele numit și de cei doi vicepreședinți.
   Articolul 6
   Numire
   (1)   Consiliul general poate aproba propunerile Comitetului director sau poate solicita Comitetului director să propună alți candidați ca membri ai CCS dintre cei care nu au fost respinși de Comitetul director.
   (2)   Președintele și cei doi vicepreședinți ai CCS sunt numiți de Consiliul general în urma unei propuneri a președintelui CERS.
   (3)   Experții selectați sunt numiți cu titlu personal. Prin urmare, aceștia nu pot delega pe un alt membru sau un terț pentru îndeplinirea responsabilităților care le revin, cu excepția președintelui și celor doi vicepreședinți ai CCS în cazurile și în condițiile prevăzute în regulamentul de procedură al CERS.
   (4)   Toate numirile sunt supuse condiției contrasemnării de către expert a scrisorii de numire din partea președintelui CERS, a semnării contractului cu Banca Centrală Europeană cu privire la remunerație și rambursarea cheltuielilor și a depunerii declarațiilor descrise la articolul 7.
   Articolul 7
   Declarații
   (1)   Experții selectați pentru a fi numiți ca membri ai CCS depun o declarație prin care se angajează să acționeze independent de orice influență externă și să urmărească interesul public al Uniunii în ansamblul său în cursul îndeplinirii atribuțiilor lor. În acest sens, aceștia dau o declarație scrisă de angajament și o declarație de interese, utilizând modelele 1 și 2 din anexă. Declarația de interese indică orice interes direct sau indirect cu privire la care se poate aprecia că le afectează independența, sau absența oricăror asemenea interese.
   (2)   Membrii CCS semnează o declarație scrisă prin care afirmă că respectă normele privind confidențialitatea, utilizând modelul 3 din anexă.
   (3)   Președintele și cei doi vicepreședinți semnează o declarație scrisă prin care confirmă că nu ocupă nicio funcție în industria financiară.
   (4)   Membrii CCS se angajează să respecte Codul de conduită care va fi adoptat de Consiliul general al CERS.
   (5)   Declarațiile menționate anterior sunt făcute publice pe website-ul CERS. Orice modificare a acestor declarații este notificată imediat șefului secretariatului CERS.
   Articolul 8
   Încetarea mandatului și înlocuire
   (1)   Consiliul general poate pune capăt mandatului unui expert în următoarele împrejurări:

               (a)

               atunci când expertul demisionează sau mandatul acestuia expiră fără a fi reînnoit;

               (b)

               atunci când expertul nu ia parte la trei reuniuni regulate consecutive ale CCS, cu excepția cazului în care acesta dovedește că nu a putut participa din motive de sănătate;

               (c)

               în caz de conflict de interese, încălcarea atribuțiilor sau abatere gravă.

         (2)   În cazul în care se pune capăt mandatului unui membru al CCS înainte de expirarea celor patru ani, se aplică articolul 4 alineatele (2) și (3).
   (3)   Președintele sau vicepreședinții pot fi înlocuiți de un membru în exercițiu al CCS, care la rândul său poate fi înlocuit în conformitate cu procedura descrisă la alineatul (2).
   (4)   La propunerea Comitetului director, Consiliul general poate decide reînnoirea cu încă patru ani a mandatului unui membru al CCS la expirarea acestuia.
   Articolul 9
   Publicare
   Prezenta decizie se publică în Jurnalul Oficial al Uniunii Europene.

      Adoptată la Frankfurt pe Main, 20 ianuarie 2011.

            Președintele CERS

         Jean-Claude TRICHET

      (1)  JO L 331, 15.12.2010, p. 1.

      (2)  Banca Centrală Europeană, băncile centrale naționale ale statelor membre ale Uniunii Europene, Comisia, Autoritatea europeană de supraveghere (Autoritatea bancară europeană), Autoritatea europeană de supraveghere (Autoritatea europeană pentru asigurări și pensii ocupaționale), Autoritatea europeană de supraveghere (Autoritatea europeană pentru valori mobiliare și piețe), autoritățile naționale competente de supraveghere, Comitetul economic și financiar.

      ANEXĂ
      MODEL 1:   ANGAJAMENT DE INDEPENDENȚĂ
      Nume:
      Prin prezenta, mă angajez să acționez independent de orice influență externă și exclusiv în interesul Uniunii.
      În special, am cunoștință de obligația de a da anual în scris o declarație de interese și de a declara la fiecare reuniune a Comitetului consultativ științific (CCS) orice interes cu privire la care se poate aprecia că îmi afectează independența în raport cu punctele de pe ordinea de zi sau cu contribuția mea la activitatea CCS în general.
      Voi raporta imediat CCS orice încercare a terților de a mă influența direct sau indirect în ceea ce privește mandatul meu.
      Redactată în  la data de
      Semnătură:
      MODEL 2:   DECLARAȚIE DE INTERESE A MEMBRULUI
      Nume:
      Informații privind interesele directe sau indirecte cu relevanță potențială pentru activitatea Comitetului consultativ științific (CCS) și pentru misiunea Comitetului european pentru risc sistemic (CERS):

                  1.

                  Interes direct (beneficii financiare decurgând, de exemplu, dintr-un contract de muncă sau de efectuare de lucrări, din investiții, comisioane etc.):

                  2.

                  Interese indirecte (de exemplu, subvenții, sponsorizări sau alte beneficii financiare indirecte):

                  3.

                  Interese decurgând din activitățile profesionale ale membrului sau ale membrilor de familie apropiați ai acestuia:

                  4.

                  Orice participare în calitate de membru sau adeziune a membrului la organizații, organisme sau cluburi care au un interes în activitatea CCS sau misiunea CERS:

                  5.

                  Alte interese sau elemente pe care membrul le consideră pertinente:

            Declarație:
      Declar pe propria răspundere că informațiile prezentate mai sus sunt corecte și complete.
      Voi comunica imediat CCS și secretariatului CERS orice schimbare în legătură cu informațiile de mai sus.
      Redactată în  la data de
      Semnătură:
      MODEL 3:   DECLARAȚIE PRIVIND CONFIDENȚIALITATEA
      Nume:
      Prin prezenta, declar că am luat cunoștință de obligația de respectare a confidențialității.
      Imi asum obligația de a nu divulga informații dobândite ca urmare a participării mele în calitate de membru la Comitetul consultativ științific (CCS) și a activității mele pentru Comitetul european pentru risc sistemic, cu excepția cazului în care există autorizare în alt sens.
      De asemenea, mă oblig să respect natura confidențială a opiniilor altor membri ai CCS sau ale observatorilor sau ale altor participanți exprimate în cursul discuțiilor din cadrul reuniunilor sau transmise în scris.
      Redactată în  la data de
      Semnătură:


title: 2014/519/UE: Decizia Consiliului din 30 iulie 2014 de numire a unui membru german în cadrul Comitetului Economic și Social European

text:
               6.8.2014

               RO

               Jurnalul Oficial al Uniunii Europene

               L 233/28

         DECIZIA CONSILIULUI
   din 30 iulie 2014
   de numire a unui membru german în cadrul Comitetului Economic și Social European

      (2014/519/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului german,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului doamnei Michaela ROSENBERGER,

         ADOPTĂ PREZENTA DECIZIE:
   Articolul 1
   Domnul Peter SCHMIDT, Geschäftsführer der Gewerkschaft Nahrung-Genuss-Gaststätten, Region Allgäu, se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 30 iulie 2014.

            Pentru Consiliu

            Președintele

         S. GOZI

      (1)  JO L 251, 25.9.2010, p. 8.


title: Decizia (UE) 2017/674 a Consiliului din 3 aprilie 2017 de stabilire a poziției care urmează a fi adoptată, în numele Uniunii Europene, în cadrul celei de a opta reuniuni a Conferinței părților la Convenția de la Rotterdam, cu privire la modificările aduse anexei III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional

text:
               8.4.2017

               RO

               Jurnalul Oficial al Uniunii Europene

               L 97/29

         DECIZIA (UE) 2017/674 A CONSILIULUI
   din 3 aprilie 2017
   de stabilire a poziției care urmează a fi adoptată, în numele Uniunii Europene, în cadrul celei de a opta reuniuni a Conferinței părților la Convenția de la Rotterdam, cu privire la modificările aduse anexei III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 192 alineatul (1) și articolul 207 alineatul (3), coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Uniunea a aprobat Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional („Convenția de la Rotterdam”) prin Decizia 2006/730/CE a Consiliului (1). Convenția de la Rotterdam a intrat în vigoare la 24 februarie 2004.

               (2)

               Regulamentul (UE) nr. 649/2012 al Parlamentului European și al Consiliului (2) pune în aplicare, la nivelul Uniunii, Convenția de la Rotterdam.

               (3)

               Pentru a garanta faptul că țările importatoare beneficiază de protecția oferită de Convenția de la Rotterdam, este necesar să se sprijine recomandarea Comitetului de analiză a produselor chimice, care este un organism subsidiar al Convenției de la Rotterdam, privind includerea în anexa III la Convenția de la Rotterdam a substanțelor carbofuran, carbosulfan, azbest crisotilic, parafine clorurate cu catenă scurtă, toți compușii tributilstanici, triclorfon, fention [preparate cu volum ultraredus (ULV) la nivel echivalent sau peste 640 g de ingredient activ/L] și preparate lichide (concentrat emulsionabil și concentrat solubil) care conțin diclorură de paraquat la nivel echivalent sau peste 276 g/L, corespunzătoare ionului de paraquat la nivel echivalent sau peste 200 g/L. Substanțele respective sunt deja interzise sau supuse unor restricții severe în Uniune și fac, prin urmare, obiectul unor cerințe privind exportul care depășesc cerințele existente în temeiul Convenției de la Rotterdam.

               (4)

               În cadrul celei de a opta reuniuni a Conferinței părților la Convenția de la Rotterdam se preconizează adoptarea unor decizii în ceea ce privește propunerile de modificare a anexei III la Convenția de la Rotterdam. Uniunea ar trebui să susțină modificările respective,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii Europene, în cadrul celei de a opta reuniuni a Conferinței părților la Convenția de la Rotterdam este în favoarea sprijinirii de către Uniune a adoptării modificărilor la anexa III la Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (3) în ceea ce privește adăugarea substanțelor carbofuran, carbosulfan, azbest crisotilic, parafine clorurate cu catenă scurtă, toți compușii tributilstanici, triclorfon, fention [preparate cu volum ultraredus (ULV) la nivel echivalent sau peste 640 g de ingredient activ/L] și preparate lichide (concentrat emulsionabil și concentrat solubil) care conțin diclorură de paraquat la nivel echivalent sau peste 276 g/L, corespunzătoare ionului de paraquat la nivel echivalent sau peste 200 g/L.
   Articolul 2
   Prezenta decizie intră în vigoare la data adoptării.

      Adoptată la Luxemburg, 3 aprilie 2017.

            Pentru Consiliu

            Președintele

         R. GALDES

      (1)  Decizia 2006/730/CE a Consiliului din 25 septembrie 2006 privind încheierea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (JO L 299, 28.10.2006, p. 23).

      (2)  Regulamentul (UE) nr. 649/2012 al Parlamentului European și al Consiliului din 4 iulie 2012 privind exportul și importul de produse chimice care prezintă risc (JO L 201, 27.7.2012, p. 60).

      (3)  JO L 63, 6.3.2003, p. 29.


title: Decizia Consiliului din 22 decembrie 2003 privind declasarea anexei 5 la Instrucțiunile consulare comune și a anexei 14b corespunzătoare la Manualul comun, precum și declasificarea anexelor 9 și 10 la Instrucțiunile consulare comune și a anexelor 6b și 6c corespunzătoare la Manualul comun

text:
Anunţ juridic important

|

32004D0016

Official Journal L 005 , 09/01/2004 P. 0078 - 0078 Ediţie specială în limba cehă Chapter 19 Volume 07 P. 7  - 7 Ediţie specială în limba estonă Chapter 19 Volume 07 P. 7  - 7 Ediţie specială în limba maghiară Chapter 19 Volume 07 P. 7  - 7 Ediţie specială în limba lituaniană Chapter 19 Volume 07 P. 7  - 7 Ediţie specială în limba letonă Chapter 19 Volume 07 P. 7  - 7 Ediţie specială în limba malteză Chapter 19 Volume 07 P. 7  - 7 Ediţie specială în limba polonă Chapter 19 Volume 07 P. 7  - 7 Ediţie specială în limba slovacă Chapter 19 Volume 07 P. 7  - 7 Ediţie specială în limba slovenă Chapter 19 Volume 07 P. 7  - 7

		20031222Decizia Consiliuluidin 22 decembrie 2003privind declasarea anexei 5 la Instrucțiunile consulare comune și a anexei 14b corespunzătoare la Manualul comun, precum și declasificarea anexelor 9 și 10 la Instrucțiunile consulare comune și a anexelor 6b și 6c corespunzătoare la Manualul comun(2004/16/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 207,întrucât:(1) Prin deciziile sale din 14 decembrie 1993 [SCH/Com-ex (93) 22 rev.] și din 23 iunie 1998 [SCH/Com-ex (98) 17], Comitetul Executiv instituit prin Convenția de punere în aplicare a Acordului Schengen din 14 iunie 1985 a clasificat drept "confidențiale" anexele 5, 9 și 10 la Instrucțiunile consulare comune și toate anexele la Manualul comun [1], a cărui nouă versiune a fost adoptată prin decizia respectivului Comitet Executiv din 28 aprilie 1999 [SCH/Com-ex (99) 13].(2) Instrucțiunile consulare comune și Manualul comun, precum și deciziile Comitetului Executiv privind clasificarea acestora fac parte din acquis-ul Schengen, astfel cum a fost definit de Consiliu în Decizia 1999/435/CE [2].(3) Partea I și mai multe anexe la Manualul comun au fost declasificate în temeiul Deciziei 2000/751/CE a Consiliului [3], iar partea II din manual a fost declasificată în temeiul Deciziei 2002/353/CE a Consiliului [4].(4) Anexa 5 la Instrucțiunile consulare comune și anexa 14b corespunzătoare la Manualul comun ar trebui declasate, iar anexele 9 și 10 la Instrucțiunile consulare comune și anexele 6b și 6c corespunzătoare la Manualul comun ar trebui declasificate.(5) Este cazul să se abroge deciziile Comitetului Executiv [SCH/Com-ex (93) 22 rev.] și [SCH/Com-ex (98) 17] și să se adopte viitoarele decizii privind clasificarea documentelor care fac parte din acquis-ul Schengen în conformitate cu normele de clasificare a documentelor prevăzute de Decizia 2001/264/CE a Consiliului din 19 martie 2001 de adoptare a normelor de securitate ale Consiliului [5],DECIDE:Articolul 1Anexa 5 la Instrucțiunile consulare comune și anexa 14b corespunzătoare la Manualul comun se declasează la nivelul "RESTREINT UE", iar anexele 9 și 10 la Instrucțiunile consulare comune, precum și anexele 6b și 6 corespunzătoare la Manualul comun se declasifică.Articolul 2Anexele 9 și 10 la Instrucțiunile consulare comune și anexele 6b și 6c corespunzătoare la Manualul comun se publică în Jurnalul Oficial al Uniunii Europene.Articolul 3Deciziile Comitetului Executiv Schengen din 14 decembrie 1993 [SCH/Com-ex (93) 22 rev.] și din 23 iunie 1998 [SCH/Com-ex (98) 17] se abrogă.Articolul 4Prezenta decizie produce efecte din data publicării în Jurnalul Oficial al Uniunii Europene.Adoptată la Bruxelles, 22 decembrie 2003.Pentru ConsiliuPreședinteleA. Matteoli[1] JO C 313, 16.12.2002, p. 97, Manual comun astfel cum a fost modificat prin Regulamentul (CE) nr. 693/2003 al Consiliului (JO L 99, 17.4.2003, p. 8).[2] JO L 176, 10.7.1999, p. 1.[3] JO L 303, 2.12.2000, p. 29.[4] JO L 123, 9.5.2002, p. 49.[5] JO L 101, 11.4.2001, p. 1.--------------------------------------------------


title: Decizia 2013/71/PESC a Consiliului din 31 ianuarie 2013 privind primirea temporară a anumitor palestinieni de către state membre ale Uniunii Europene

text:
               1.2.2013

               RO

               Jurnalul Oficial al Uniunii Europene

               L 32/19

         DECIZIA 2013/71/PESC A CONSILIULUI
   din 31 ianuarie 2013
   privind primirea temporară a anumitor palestinieni de către state membre ale Uniunii Europene
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29 și articolul 31 alineatul (1),
   întrucât:

               (1)

               La 16 decembrie 2011, Consiliul a adoptat Decizia 2011/845/PESC privind primirea temporară a anumitor palestinieni de către state membre ale Uniunii Europene (1), prin care se prelungea, pentru o nouă perioadă de 12 luni, valabilitatea permiselor naționale ale respectivelor persoane pentru intrarea și șederea pe teritoriul statelor membre menționate în Poziția comună 2002/400/PESC din 21 mai 2002 privind primirea temporară a anumitor palestinieni de către state membre ale Uniunii Europene (2).

               (2)

               Pe baza unei evaluări a aplicării Poziției comune 2002/400/PESC, Consiliul consideră că este oportună prelungirea valabilității permiselor respective pentru o nouă perioadă de 12 luni,

         ADOPTĂ PREZENTA DECIZIE:
   Articolul 1
   Statele membre menționate la articolul 2 din Poziția comună 2002/400/PESC prelungesc, pentru o nouă perioadă de 12 luni, valabilitatea permiselor naționale de intrare și ședere eliberate în conformitate cu articolul 3 din poziția comună respectivă.
   Articolul 2
   Consiliul evaluează aplicarea Poziției comune 2002/400/PESC în termen de șase luni de la adoptarea prezentei decizii.
   Articolul 3
   Prezenta decizie intră în vigoare la data adoptării.

      Adoptată la Bruxelles, 31 ianuarie 2013.

            Pentru Consiliu

            Președintele

         C. ASHTON

      (1)  JO L 335, 17.12.2011, p. 78.

      (2)  JO L 138, 28.5.2002, p. 33.